Såkaldt udstrålingståge kan være skyld i, at flere bilister pludselig oplevede, at de kørte ind i en mur af tåge torsdag morgen.

Flere vidner til den fatale trafikulykke torsdag har forklaret det samme. De kom kørende på motorvejen E45 i Himmerland, da vejret pludselig skiftede for øjnene af dem. - Så er der bare en mur af tåge, så er det bare med at få bremset, fortale Nicolaj Langballe fra Horsens torsdag til TV2 Nord. - Vi var jo svineheldige, for da vi får bremset op, der kan vi ikke se noget, men da tågen letter, så kan vi se lastbilerne foran, sagde Kent Poulsen fra Randers. Udstrålingståge Både Nicolaj Langballe og Kent Poulsen var nogle af de bilister, som var allertættest på ulykken torsdag formiddag. Deres oplevelse stemmer overens med, hvad TV2 Vejret kan så på deres radarer. En særlig kold, vindstille og skyfri dag torsdag kan nemlig have været de perfekte betingelser til vejrfænomenet udstrålingståge. - Det kan være, hvor man kommer i en glidende overgang ind i tåge, men det kan altså også bare være, at hvis du for eksempel kører rundt om et hjørne på motorvejen – altså at motorvejen drejer - så kan det være lige på den anden side, at der ligger en tågebanke, man støder ind i, siger meteorolog ved TV2 Vejret Jacob Mouritzen. Nordjyllands Politi efterforsker fortsat efter den nøjagtige årsag til, at omkring 30 biler og 40 personer var involveret i den voldsomme ulykke, som kostede to mennesker livet og sårede tre. Lige nu arbejder de ud fra en teori om, at en kombination af glatte veje og tæt tåge kan have været årsagen til den tragiske ulykke. - Den er jo usædvanlig i form af, at der er så mange biler involveret i det, og det er selvfølgelig et samspil af mange ting. Vi ved alle sammen, hvordan vejret er der ude lige for tiden, siger politikommissær ved Nordjyllands Politi Lars Rosenvinge til TV2 Nord. Hold øje med tegnene på tåge Endnu er det ikke muligt for Nordjyllands Politi at komme med en endelig forklaring på de to trafikulykker, der skete på nærmest samme tid i nord- og sydgående retning på E45 i nærheden af Paarup. - Vi er ved at få styr på alle stumperne og få kontakt til alle personer, der har været involveret i det, siger Lars Rosenvinge. De kommende dage er risikoen for udstrålingståge mindre end både i går og i dag, men fortsat til stede, og derfor kan det være en god idé at holde øje med tegnene på tåge. - Når du tager ud om morgenen til din bil, hvis du kigger op og kan se, at der er helt stjerneklart, og der også ligger sne på vejen, og du ikke rigtig mærker den helt store vind, så kunne man godt lave den konklusion, at i dag er der risiko for tågedannelse, siger Jacob Mouritzen. Kan ske igen Nordjyllands Politi kalder ulykken for en 10-årshændelse, fordi den var voldsommere end mange ved politiet har oplevet i deres tid som politifolk, men alligevel udelukker de ikke, at det kan ske igen. - Det kan det sagtens. Jeg må bare appellere til, at folk tænker sig om derude – sætter farten ned og er lidt vågne, når man kører derude, for der er fare, når det er så koldt, siger Lars Rosenvinge. Ulykken lukkede motorvejen i begge spor i over ti timer.